Ir-Regolament tal-Kunsill (KEE) Nru 1899/85
tat-8 ta' Lulju 1985
li jistabbilixxi daqs minimu ta' toqob għal xbieki użati waqt sajd għall-capelin f'dik il-parti taż-żona tal-Konvenzjoni dwar il-Kooperazzjoni Multilaterali Futura dwar is-Sajd fl-Atlantiku tal-Grigal li jestendi 'l hinn mill-ibħra li jaqgħu fil-ġurisdizzjoni tas-sajd tal-Partijiet Kontraenti tal-Konvenzjoni
IL-KUNSILL TAL-KOMUNITAJIET EWROPEJ,
Wara li kkunsidra t-Trattat li jistabbilixxi l-Komunità Ekonomika Ewropea,
Wara li kkunsidra r-Regolament tal-Kunsill (KEE) Nru 170/83 tal-25 ta' Jannar 1983 li jistabbilixxi sistema tal-Komunità għall-konservazzjoni u l-immaniġġjar tar-riżorsi tas-sajd [1], u b'mod partikolari l-Artikolu 11 tiegħu,
Wara li kkunsidra l-proposta mill-Kummissjoni,
Billi, taħt l-Artikolu 2 tar-Regolament (KEE) Nru 170/83, il-miżuri ta' konservazzjoni meħtieġa biex jintlaħqu l-għanijiet esiġiti fl-Artikolu 1 ta' dak ir-Regolament iridu jinħadmu mill-Kunsill fid-dawl tal-parir xjentifiku disponibbli;
Billi l-Konvenzjoni dwar il-Kooperazzjoni Multilaterali Futura dwar is-Sajd fl-Atlantiku tal-Grigal kienet approvata bid-Deċiżjoni 81/608/KEE [2]; billi daħlet fis-seħħ fis-17 ta' Marzu 1982;
Billi l-Kummissjoni mwaqqfa taħt il-Konvenzjoni adottat, fit-28 ta' Novembru 1984, rakkomandazzjoni dwar id-daqs minimu ta' toqob ta' xbieki għas-sajd tal-capelin f'dik il-parti taż-żona tal-Konvenzjoni li testendi 'l hinn miż-żoni li jaqgħu taħt il-ġurisdizzjoni tas-sajd tal-Partijiet Kontratwanti u din ir-rakkomandazzjoni saret torbot fuq il-Komunità fis-26 ta' Jannar 1985;
Billi l-Komunità għandha issa tieħu azzjoni biex timplimenta r-rakkomandazzjoni dwar il-bastimenti tal-Komunità,
ADOTTA DAN IR-REGOLAMENT
L-Artikolu 1
Dgħajjes li jkunu jtajjru l-bandiera ta', jew irreġistrati fi, Stat Membru għandhom ikunu projbiti milli jużaw xbieki b'daqs ta' toqob li jkun inqas minn 16 mm meta jistadu għall-capelin f'dik il-parti taż-żona tal-Konvenzjoni li testendi 'l hinn mill-ibħra li jaqgħu fil-ġurisdizzjoni tas-sajd tal-Partijiet Kontraenti ta' din il-Konvenzjoni.
Id-definizjoni taż-żona tal-Konvenzjoni tinsab fl-Anness.
Dgħajsa għandha tkun meqjusa li qiegħda tistad għall-capelin jekk ikollha capelin abbord li jkun jeċċedi l-50 % skond il-piż ta' l-ammont totali ta' capelin u speċi oħra abbord.
L-Artikolu 2
Dan ir-Regolament għandu jidħol fis-seħħ fit-tielet jum wara dak tal-pubblikazzjoni tiegħu fil-Ġurnal Uffiċjali tal-Komunitajiet Ewropej.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussel, fit-8 ta' Lulju 1985.